Kim Edberg Andersen (DD), 2024-05-02:
Nå, hr. Pelle Dragsted, vi trækker den ikke så længe, så du ikke skal sidde med pinen for længe: Det her kommer vi selvfølgelig ikke til at støtte.
Det gør vi ikke.
Det vidste du også godt, Pelle Dragsted, men jeg skal jo gå op og forklare hvorfor, og det vil jeg rigtig gerne.
Vi skal jo ikke som Folketing styre, hvad private virksomheder skal tjene.
Vi skal ikke styre, hvad de sætter priserne til, og vi skal slet ikke gemme os og sige, at det er, fordi marginalen mellem indlåns- og udlånsrenten er for høj, for der er jo fri markedsdannelse – fuldstændig fri markedsdannelse.
Man kan jo lave en bank.
Hvis det var så lukrativt at lave en bank og kunderne var så utilfredse med de banker, de havde, så var der jo det, man ville sige i andre virksomheder: Der er jo et hul i markedet, og så laver vi en bank, hvor det sådan passer lidt bedre.
Man skal også huske, hr. Pelle Dragsted, at man bliver beskattet af den difference, så efter at staten har taget de 50 pct., så kan du godt se – før det er noget, der virkelig bekymrer almindelige mennesker derude, og ikke en politiker fra Enhedslisten, som lægger det hele sammen og får et meget stort beløb ud af det og kan kæmpe imod systemet i det private – at det nok ikke er det store problem.
Der er rigtig mange andre problemstillinger i forhold til banker og retten til at få en indlånskonto og besværligheder med det og udlån ude på landet osv., så jeg går fuldstændig ind for, at vi skal have langt mere konkurrence.
Nu gemmer jeg på, hvad jeg kommer til at stemme til det næste forslag fra hr. Pelle Dragsted, sådan at han kan sidde lidt i spænding og vente på det, men virkeligheden er, at i Danmarksdemokraterne mener vi simpelt hen ikke, at det her kommer til at løse ret meget andet, end at man nu sætter en præcedens for, at vi 179 herinde skal sidde og få ondt i mavsen, hvis der er nogle, der tjener for mange penge, og så kan vi trykke dem på den, sætte pengene herind, og så bruger vi dem på en måde, som med stor sikkerhed er dummere end det, de selv kunne have fundet på.
Det er jo det, der er den store problemstilling, hr. Pelle Dragsted, for hvad skal pengene gå til?
Erhvervsministeren er åbenbart i stand til at få dem til at hæve indlånsrenten.
Jeg har tiltro til ministeren.
Jeg tror, han er en dygtig minister.
Jeg tror faktisk godt, det kunne have været markedet, der selv styrede, hvordan de prissatte det.
Jeg havde næsten håbet, at det er markedet og ikke en socialdemokrat, der kan gå ud og bestemme, hvad tingene skal koste i butikkerne og i bankerne.
Men det er rigtigt, at der mangler konkurrence, og der er en diskrepans, men det er der jo også, når jeg enten skylder penge til skattevæsenet eller skal have penge fra skattevæsenet.
Og der vil jeg til gengæld sige til hr. Pelle Dragsted, at det ville være en sællert, hvis man kunne sørge for, at vi ikke blev brandbeskattet, hvis vi skyldte 4 kr. i skat, og kun fik ½ pct., når vi skulle have penge tilbage fra skattevæsenet.
Det er faktisk lidt det samme princip, hr. Pelle Dragsted.
Man kan sige, at hvis der er nogen virksomhed, som ikke skal leve af forskellen på indlåns- og udlånsrente, burde det da være skattevæsenet.
Så man kunne jo starte der med at vise det gode eksempel på, hvordan statsløsninger virker, og gå forrest og sige, at indlåns- og udlånsrenten i skattevæsenet var ens, for så kunne man se mere positivt på det.
Vi tror ikke, at der er et marked for det.
Vi tror ikke, at kunderne er så bekymrede for indlåns- og udlånsrenten, som Enhedslisten tydeligvis er.
Bliver de det, er jeg næsten sikker på, at markedet virker, som markedet altid virker: Så kommer der en anden, der udbyder et produkt, som kunderne er mere tilfredse med, og så sker der en kundevandring, og vupti, så flytter priserne sig på et frit marked.
Det er jo det, der er fordelen ved kapitalismen: Den virker, og vi kender de mekanismer, den virker ved.
Tak for ordet.